মৌর্য্য সাম্রাজ্য
মৌর্য্য সাম্রাজ্য () প্রাচীন ভারতে লৌহ যুগের একটি বিস্তীর্ণ সাম্রাজ্য ছিল। মৌর্য্য রাজবংশ দ্বারা শাসিত এই সাম্রাজ্য ৩২১ খ্রিস্টপূর্বাব্দ থেকে ১৮৫ খ্রিস্টপূর্বাব্দ পর্যন্ত টিকে ছিল। ভারতীয় উপমহাদেশের পূর্বদিকে সিন্ধু-গাঙ্গেয় সমতলভূমিতে অবস্থিত মগধকে কেন্দ্র করে গড়ে ওঠা এই সাম্রাজ্যের রাজধানী ছিল পাটলিপুত্র।
কৃষ্ণমাণিক্য
মহারাজ কৃষ্ণমাণিক্য অষ্টাদশ শতাব্দীতে ব্রিটিশ ভারতে ত্রিপুরার রাজা ছিলেন। ১৭৬০ খ্রিস্টাব্দে (১১৭০ ত্রিপুরাব্দে) তিনি সিংহাসন আরোহণ করেন।কৃষ্ণমাণিক্য রাজধানী উদয়পুর থেকে আগরতলায় স্থানান্তর করেন, কুমিল্লায় সতের রত্ন মন্দির প্রতিষ্ঠা করেন। এই রাজার আমলে ত্রিপুরার পার্বত্য অংশ ব্রিটিশের করদ রাজ্যে পরিণত হয় এবং ত্রিপুরায় ব্রিটিশ রেসিডেন্ট নিযুক্ত হন। রাজার জমিদারী চাকলা রোশ্‌নাবাদে ব্রিটিশ শাসন ব্যবস্থা প্রবর্তিত হয়। রামগঙ্গা শর্মা রাজা কৃষ্ণমাণিক্যের রাজত্বকালের ঘটনাবলী নিয়ে, অষ্টাদশ শতাব্দীর শেষ ভাগে কৃষ্ণমালা নামে বই রচনা করেন।
ব্রিটিশ ভারতে ত্রিপুরার রাজা ইন্দ্রমাণিক্যের পরলোকগমন ও কৃষ্ণমাণিক্যের শাসনারম্ভের মধ্যে ব্যবধান কাল প্রায় কুড়ি বৎসর। কৃষ্ণমাণিক্য সিংহাসন আরোহণ করেন ১১৭০ ত্রিপুরাব্দের ১লা পৌষ তারিখে। ইতোপূর্বে বিজয়মাণিক্য ও সমসের গাজি উভয়েই ত্রিপুরার অধিপতি ছিলেন। অতঃপর সমসের গাজির পতন হয়। ফলে ত্রিপুরার রাজ্যহারা যুবরাজ কৃষ্ণমণির নির্বাসন শেষ হয়। কৃষ্ণমাণিক্য সদ্গুণান্বিত ছিলেন। তিনি সমসের গাজি কর্তৃক প্রদত্ত ব্রহ্মোত্তর ও অন্য নিষ্কর সম্পত্তিপত্র রহিত না করে মহত্ত্বের পরিচয় দেন।